**Oare cum or fi florile**

*Ana Blandiana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Oare cum or fi florile

Când nu se uită nimeni la ele

Şi se dezbracă pe furiş

Până la piele?

Cum or fi arătând romaniţele

Când îşi dau jos rochiţele

Lor albe cu centura aurie,

Pe care toată lumea le ştie?

Cum or fi oare stânjeneii

Când îşi leapădă cămăşuţele şi ciorăpeii

Albaştri ca zarea fără nici un pic de gri,

Pe care îi poartă şi noapte şi zi?

Şi cum pot să fie crăiţele

Când îşi leagănă fustiţele

Încreţite, cu horbote şi cu dantele,

Ca să se minuneze lumea de ele?

Şi cârciumăresele cum or fi

Fără catrinţele lor roşii şi portocalii,

Fără iile lor strânse-n brâuri

Cu-arnici, cu alesături şi râuri?

Şi, mai ales, trandafirii cum arată, oare,

Fără costumele lor atât de elegante,

Încât par să fie croite pentru o serbare

La care părinţii se maschează-n plante?

Tare-aş mai vrea să se întâmple odată,

Într-o singură clipă, fără sfială,

Să pot zări, pe furiş, cum arată

Florile în pielea goală.